Dokumentation

Bo Lidegaard om de fem statsministre:



Poul Schlüter, statsminister fra 1982 til 1993

”Jeg tror, det er få i dag, der helt husker Schlüter, og hvilken politik han stod for. Han fik påbegyndt den genopretningspolitik, som Nyrup gav en ny dimension, og som i virkeligheden blev videreført helt frem til den store tilbagetrækningsreform under Fogh i 2006.”

Poul Nyrup Rasmussen, statsminister fra 1993 til 2001

”Poul Nyrup var jo allerede som statsminister en fighter, og jeg tror, at der også i dag står stor respekt om den økonomiske politik og genopretningspolitikken, Poul Nyrup førte. Det kan folk huske, og de har respekt for hans resultater. Det er lidt imponerende, at han når så tæt på toppen.”

Anders Fogh Rasmussen, statsminister fra 2001 til 2009

”Der er ingen tvivl om, at af dem her er Anders Fogh den, der optrådte med størst autoritet i de år, han var statsminister. Det betyder noget for vælgernes vurdering, at de ser en statsminister, som de opfatter som en, der kan løfte embedet uanset deres politiske sympati. Selvom han delte vandene, havde de fleste respekt for, at han var en person, der var embedet værdigt.”

Lars Løkke Rasmussen, statsminister fra 2009 til 2011 og igen fra 2015

”Lars Løkkes meget lave rating hænger både sammen med, at han er siddende statsminister, hvilket gør, at al den politiske polemik, embedet medfører, er aktuel for hans vedkommende. Jeg tror også, at de seneste års meget svage regeringer og hans personlige image tilsammen gør, at folk har svært ved at få den respekt for ham, som de normalt ville ønske at have til en statsminister.”

Helle Thorning-Schmidt, statsminister fra 2011 til 2015

”Hun sad på posten for nyligt, så der er et stærkt politisk islæt i de her vurderinger. Også en vurdering, der går mere på hendes politik end hendes optræden, tror jeg. Men jeg tror også, at man føler, at det ikke lykkedes for hende. Blandt andet fordi hun tabte regeringsmagten og havde svært ved at holde sammen på en regering, der var præget af kriser.”